17 kinders uit sentrum in Kaapstad verwyder ná klagtes | Netwerk24
Deur Malherbe Nienaber 12 Junie 2019 21:13
17 kinders is ná klagtes van beweerde mishandeling uit ’n sorgsentrum in Woodstock, Kaapstad, verwyder.
Die Wes-Kaapse departement van maatskaplike ontwikkeling het Woensdag bevestig dat die kinders weens “talle ernstige klagtes van beweerde fisieke en seksuele mishandeling” uit die sentrum verwyder is.
“Hulle is na ander sorgsentrums oorgeplaas, en ontvang die nodige maatskaplike steun, insluitend ondersoeke en berading. Strafregtelike klagte is ook by die polisie ingedien.”
Luidens ’n verklaring van die departement het hy weens die erns van die aantygings wat verskeie kinders betrek, besluit dat dit nodig was om die kinders te verwyder en elders te huisves, ingevolge die Kinderwet.
Intussen sal ander plekke gesoek word waar die kinders op lang termyn gehuisves kan word.
“Die departement is ook besig om die sorgsentrum se registrasie op te skort hangende die finale uitslag van sy ondersoek na dié kwessie.”
Meer oor: Wes-Kaapse Departement Van Maatskaplike Ontwikkeling | Woodstock | Kaapstad | Sorgsentrum | Kinders | Mishandeling | Verwyder